Rand verswak 7% in Januarie tot R15 | Netwerk24
Deur Nellie Brand-Jonker 02 Februarie 2020 14:53
Die rand het Januarie op R15 teen die dollar gesluit na twee droewige weke vir die wisselkoers weens die toenemende vrese wat die koronavirus veroorsaak.
Iress se data toon die rand het Vrydagaand 1,6% of 23c swakker teen die dollar op R15 gesluit.
Dit het meegebring dat die rand die afgelope week 4% of 60c verswak het.
Volgens Iress se data is dit die swakste week in 16 maande sedert Oktober 2018.
Annabel Bishop, hoofekonoom van Investec, sê ook in 'n nuusbrief die rand is tipies sterker in dié tydperk, maar die risikovermyding van beleggers wêreldwyd het tot die wisselvalligheid gelei.
"Dit oorskadu sekere positiewe ontwikkelings, soos markverwagtinge oor die VSA se rentekoerse wat van stygings na dalings geswaai het. Dit is normaalweg positief vir bates in opkomende markte. Dit is egter nou onwaarskynlik, tot die verspreiding van die koronavirus beperk word."
Bishop sê boonop is die risiko vir die rand plaaslik ook hoog ingesluit beurtkrag. "Die potensiaal vir 'n afgradering deur Moody's het die afgelope 12 maande toegeneem, maar hang af van die begrotingsrede op 26 Februarie, met 'n voorsmakie daaroor op 13 Februarie met die staatsrede."
Sy sê die negatiewe markreaksie op die koronavirus se impak het veroorsaak dat Brittanje se amptelike uittrede uit die Europese Unie Vrydagnag min aandag gekry het.
"As die impak van die virus erger is as wat die mark verwag, gaan dit tot 'n versterking in die dollar lei en swakker wisselkoerse in opkomende markte.